Miracolo a Milano

**Miracolo a Milano** (*Miràcul a Milan*), l'è un film italian dal 1951 diret da Vittorio De Sica, ispirad al rumans "Totò il buono" (*Totò el bon*) de Cesare Zavattini. 

La pelìcula la nass da la culaburassion artìstega tra regista e scritur de tanti àltor film dal perìud neurealista cume Umberto D., Sciuscià e Ladri di biciclette. 

## Storia

El film l'è incentrad ins la figüra de *Totò*, un por fiöl prima rimast sensa pàdor e màdor e pö, dopu la mort de la nona *Lolotta* che in realtà l'eva truad suta a un gambüs, da par lü. El picinin par quest el vegnarà ricuerad ind un'urfanatrofi dal qual el vegnarà föra a la magiur età.

Diventad grand, e ritruada la libertà, Totò e'l finirà par fà amicissia cun d'i barbon ch'i stan in d'i barach ind la zona de l'Urtiga. Chi, el cunussarà anca 'na fiöla de num *Edvige* che la diventarà la sò murusa. 

Tra capitalista che i vuraran trai föra de cà parchè in de la lur tera par che ghe sia dal petroli, e una pulissìa che la par püssè un'urganisassion privada al servissi d'i püssè fort, el grüp d'i barbon, cun el 'iüt de l'àngiul de la nona morta e de 'na culumba miraculusa, i finiran par salvass cun un sgul ins le scue d'i spassin d'la piassa dal Dom, sura a la catedral, a la ricerca de un mund imaginari indùe "*Bondì el vör dì dabon Bondì*".

## Crìtica
Zavattini l'ha adatad el sò rumans cun una vena sürealìsta e favulìstica par dà 'na növa linfa a un neurealism in fas calant.

Girad ind el 1951 tra Milan e Ruma, quand l'è andài ind le sale cinematugràfiche l'è stai acolt in mod negatìu da prugresista e cunservadù. 

Par i prim el film l'era trop evangélich e cunsulatori (in Union Suviética l'è staia pruibida la difüsión); par i àltor invece l'era eversìu e d'ispirassion cumünìsta. Pruabilment quel che piaseva a nissün l'era la scelta d'avegh cume prutagunista di barbon lasaron ch'i fan festa.

A dimustrà che *Miracolo a Milano* el sia miga un film eversìu, l'è abastansa pensà che el suget l'è stai scrit tra el 1940 e'l 1943. Ind a cal perìud lì l'era verament imprubabil che el fascism el cunsentiss a un quaidün license rivolussiunarie.

## Atùr
Ind el cast d'i atur, insema al prutagunista Francesco Golisano, i han recitad Emma Gramatica (*Lolotta*), Paolo Stoppa (*Rappi*), Guglielmo Barnabò (*Mobbi*), Brunella Bovo (*Edvige*), Anna Carena (*Marta*), Alba Arnova (*La statua che la ciapa vita*), Flora Cambi (*L'inamurada infeliss*), Virgilio Riento (*El sergent de le guardie*), Arturo Bragaglia (*Alfredo Erminio Spalla*), Riccardo Bertazzolo (*L'atleta*), Checco Rissone (*El cumandant en scunda*), Angelo Prioli (*El cumandant en prima*) e Gianni Branduani (*Totò a vünds an*).

## Premi
El film l'è stai premiad cun la *Palma d'Or* par el migliur film al 4° Festival de Cannes, cun el *Nàstor d'Argent* par la scenugrafìa de Guido Fiorini e cume migliur film furest par i critich de New York. Miracolo a Milano l'è stai anca numinad ai BAFTA Awards dal 1951 cume migliur film, insì tame Francesco Golisano cume mugliur atur furestier.

## Curiusità
*La scena dal sgul ins le scue l'ha ispirad Steven Spielberg par la scena dei fiöi ins le biciclete sgulant ind el film E.T.;
*Miracolo a Milano l'era el film preferid de Charlie Chaplin;
*El film l'è stai restaurad ind el 1999 par la version in DVD süpervisiunàda dal fiöl de De Sica, Manuel;
*S'cund el Zavattini, el film el gh'eva da es ciamad *I poveri disturbano* (*I [[puaret]] i dan fastidi*);
*La version uriginal dal suget l'era staia scrivüda par el prìncip De Curtis, Totò;
*El film l'è stai girad in italian, ma gh'è d'i tuchel parlad en milanes;
*Le zone de Milan indùe l'è stai girad i en Via Pareto, Vial Certusa, Piassa dal Dom e Piassa de la Repüblica, ma anca d'i camp tra Lambrà e l'Urtiga.

## Galerìa futugràfica

Archivi:Miracolo-a-Milano-El-sgul.jpg|El sgul d'i barbon in Piassa dal Dom
Archivi:Miracolo-a-Milano-Füneràl.jpg|El füneràl de nona Lolotta
Archivi:Miracolo-a-Milano-Totò.jpg|Francesco Golisano l'è Totò
Archivi:Miracolo-a-Milano-Pulissiot.jpg|I pulissiot atàcun i barach


## Riferiment


## Ligam in sü la red
*L'inissi dal film (YouTube)
*La tratativa d'i miliardari (YouTube)
*L'atach a le barache (YouTube)
*El final (YouTube)